Broj: 711-I-172-M-3/19-03-18

Zagreb, 18. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Kristine Kujundžić, zamjenice općinskog načelnika Općine Tompojevci, za davanjem mišljenja Povjerenstva,** na 35. sjednici održanoj dana 18. siječnja 2019.g. daje sljedeće

**MIŠLJENJE**

**I. Sukladno odredbama ZSSI-a nema zapreke da u razdoblju u kojem obnaša dužnost zamjenice općinskog načelnika Općine Tompojevci, dužnosnica Kristina Kujundžić ostvari pravo na stambeno zbrinjavanje na područjima posebne državne skrbi pod pretpostavkom da dužnosnica ispunjava sve propisane uvjete za navedenu vrstu stambenog zbrinjavanja.**

**II. Na temelju članka 8. stavka 2. ZSSI-a, dužnosnica je dužna podnijeti Izvješće o imovinskom stanju u kojem će prijaviti stjecanje nekretnina i građevinskog materijala u okviru prava navedenog u toč. I izreke, najkasnije do kraja godine u kojoj je sklopljen ugovor o darovanju sa Središnjim državnim uredom za obnovu i stambeno zbrinjavanje, odnosno do isteka godine u kojoj je nastala opisana promjena u imovinskom stanju dužnosnice.**

Obrazloženje

Zahtjev za davanjem mišljenja Povjerenstva podnijela je dužnosnica Kristina Kujundžić, zamjenica općinskog načelnika Općine Tompojevci. U knjigama ulazne pošte zahtjev je zaprimljen 11. siječnja 2019.g. pod poslovnim brojem 711-U-299-M-3/19-01-4, povodom kojeg se vodi predmet broj: M-3/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Kristina Kujundžić 26. svibnja 2017.g. stupila na dužnost zamjenice općinskog načelnika Općine Tompojevci pa je stoga povodom obnašanja navedene dužnosti, dužna postupati u skladu s odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženje mišljenje u roku od 15 dana od dana primitka zahtjeva.

Dužnosnica u zahtjevu u bitnom navodi da sa bračnim drugom namjerava podnijeti prijavu radi rješavanja stambenog pitanja na javni poziv za podnošenje prijava za stambeno zbrinjavanje u 2019.g., sukladno Zakonu o stambenom zbrinjavanju na potpomognutim područjima. Dužnosnica od Povjerenstva traži mišljenje predstavlja li za nju ostvarivanje prava na stambeno zbrinjavanje sukladno navedenom Zakonu situaciju sukoba interesa te treba li poduzeti određene mjere.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Imajući u vidu da obveza otklona svake situacije sukoba interesa nalaže dužnosnicima da otklone svaki oblik svoga sudjelovanja u postupanjima tijela koja odlučuju o nekom pitanju njihova materijalnog statusa, Povjerenstvo je razmotrilo relevantne odredbe o nadležnim tijelima koje provode postupke stambenog zbrinjavanja na područjima od posebne državne skrbi. Pitanje stambenog zbrinjavanja u područjima posebne državne skrbi uređeno je Zakonom o stambenom zbrinjavanju na potpomognutim područjima („Narodne novine“ broj 106/18., na snazi od 1. siječnja 2019.) u vezi s člancima 3., 4., 5. i 6. Zakona o područjima posebne državne skrbi („Narodne Novine” broj 86/08., 57/11., 51/13., 148/13., 76/14., 147/14. i 18/15.).

Sukladno članku 4. stavku 2. Zakona o područjima posebne državne skrbi, područje Općine Tompojevci spada u prvu skupinu područja posebne državne skrbi.

Sukladno članku 1. stavku 3. Zakona o stambenom zbrinjavanju na potpomognutim područjima, prava iz ovoga Zakona mogu ostvariti fizičke osobe koje prebivaju na područjima primjene ovoga Zakona ili se žele naseliti na područja primjene ovoga Zakona.

Sukladno članku 7. istog Zakona, pravo na stambeno zbrinjavanje na područjima primjene ovoga Zakona može se ostvariti na pet načina odnosno u nekom od pet modela stambenog zbrinjavanja: 1. najmom obiteljske kuće ili stana u državnom vlasništvu; 2. darovanjem građevinskog zemljišta u državnom vlasništvu i građevnog materijala za izgradnju obiteljske kuće; 3. darovanjem građevnog materijala za obnovu, dogradnju/nadogradnju i završetak izgradnje obiteljske kuće u vlasništvu korisnika; 4. darovanjem građevnog materijala za izgradnju obiteljske kuće na građevinskom zemljištu u vlasništvu korisnika; 5. darovanjem neuseljive obiteljske kuće u državnom vlasništvu i građevnog materijala za njezinu obnovu ili rekonstrukciju.

Sukladno članku 8. Zakona o stambenom zbrinjavanju na potpomognutim područjima, ključan preduvjet za ostvarivanje prava iz toga Zakona je da kandidati nemaju, odnosno da nisu imali u zadnjih 15 godina, u svojem vlasništvu ili suvlasništvu drugu useljivu obiteljsku kuću ili stan odgovarajuće stambene površine. Status useljivosti ovih nekretnina, sukladno članku 13. toga Zakona, utvrđuje Povjerenstvo za procjenu stanja stambenih jedinica sastavljeno od tri člana koje osnivaju državni tajnik Središnjeg državnog ureda za obnovu i stambeno zbrinjavanje (u daljnjem tekstu: Središnji državni ured) i predstojnik ureda državne uprave u županiji.

Nadalje, sukladno članku 15. istog Zakona, Središnji državni ured donosi godišnji plan stambenog zbrinjavanja po modelima stambenog zbrinjavanja i jedinicama lokalne samouprave te dostavlja uredima državne uprave u županijama podatke o raspoloživom stambenom fondu i osiguranim sredstvima u državnom proračunu za stambeno zbrinjavanje. Uredi državne uprave u županijama dostavljaju Središnjem državnom uredu izvješća o podnesenim prijavama i donesenim rješenjima te rješenja o stambenom zbrinjavanju.

Sukladno članku 16. Zakona o stambenom zbrinjavanju na potpomognutim područjima, pravo na stambeno zbrinjavanje ostvaruje se redom liste prvenstva u skladu s osiguranim sredstvima za stambeno zbrinjavanje i planom stambenog zbrinjavanja. Uredi državne uprave u županijama boduju prijave se u skladu s propisanim kriterijima i uvrštavaju ih na liste prvenstva koje se sastavljaju za općine i gradove za svaku godinu. Primjedbe podnositelja prijava na liste prvenstva razmatra nadležni ured državne uprave u županiji.

Ugovore o najmu odnosno darovanju ili kupoprodaji nekretnine i/ili građevnog materijala (ovisno o modelu stambenog zbrinjavanja) s korisnicima sklapa u ime republike Hrvatske Središnji državni ured, sukladno člancima 18., 31., 32. i 34. Zakona o stambenom zbrinjavanju na potpomognutim područjima.

Sukladno članku 39. istog Zakona, prijave za stambeno zbrinjavanje podnose se nadležnim uredima državne uprave u županijama i nadležnom upravnom tijelu Grada Zagreba. U postupcima po podnesenim prijavama za stambeno zbrinjavanje u prvom stupnju rješavaju nadležni uredi državne uprave u županijama i nadležno upravno tijelo Grada Zagreba. U postupcima po podnesenim žalbama na prvostupanjska rješenja rješava Središnji državni ured. Protiv rješenja Središnjeg državnog ureda žalba nije dopuštena, ali se može pokrenuti upravni spor.

Uvidom u Izvješće o imovinskom stanju, koje je dužnosnica podnijela Povjerenstvu 11. siječnja 2019.g. povodom bitne promjene u imovini, utvrđeno je da je dužnosnica navela podatak da je stupila u brak te podatak da ona i njezin bračni drug nemaju u svom vlasništvu nikakve nekretnine.

S obzirom da sukladno citiranim odredbama Zakona o stambenom zbrinjavanju na potpomognutim područjima, ove postupke provode nadležni Uredi državne uprave u županijama odnosno Središnji državni ured za obnovu i stambeno zbrinjavanje, dužnosnica se u obnašanju dužnosti zamjenice općinskog načelnika Općine Tompojevc ne nalazi u situaciji u kojoj bi na bilo koji način odlučivala ili sudjelovala u donošenju odluka na temelju kojih njezina obitelj može ostvariti pravo na stambeno zbrinjavanje.

Iako iz odredbe članka 13. Zakona o stambenom zbrinjavanju na potpomognutim područjima ne proizlazi da se članovi Povjerenstava za procjenu stanja stambenih jedinica imenuju iz redova dužnosnika jedinica lokalne samouprave, ipak Povjerenstvo opreza radi napominje dužnosnici da ukoliko se prijavi na predmetni Javni poziv, otkloni svoje eventualno imenovanje u Povjerenstvu za procjenu stanja stambenih jedinica za Vukovarsko-srijemsku županiju.

Slijedom navedenog, sukladno odredbama ZSSI-a nema zapreke da se dužnosnica Kristina Kujundžić, u razdoblju u kojem obnaša dužnost zamjenice općinskog načelnika Općine Tompojevci, prijavi na javni poziv i ostvari pravo na stambeno zbrinjavanje na područjima posebne državne skrbi pod pretpostavkom da dužnosnica ispunjava sve propisane uvjete za navedenu vrstu stambenog zbrinjavanja.

Povjerenstvo ukazuje dužnosnici da je sukladno članku 8. i 9. ZSSI-a, u izvješćima o imovinskom stanju dužna prijaviti podatke o stečenoj nepokretnoj imovini, kao i pokretnoj imovini vrijednosti veće od 30.000,00 kn, pa tako i onoj stečenoj kupoprodajom i darovanjem i to sa svrhom bitne promjene u imovini najkasnije do kraja godine u kojoj je sklopljen ugovor o darovanju sa Središnjim državnim uredom za obnovu i stambeno zbrinjavanje odnosno u kojoj je imovina stečena.

Slijedom navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Kristina Kujunddžić, elektronička dostava
2. Objava na internetskoj stranici Povjerenstva
3. Pismohrana